**NOTĂ INFORMATIVĂ
privind necesitatea elaborării proiectului de hotărîre de Guvern**

**pentru aprobarea Regulamentului cu privire la acordul-cadru ca modalitate specială**

**de atribuire a contractelor de achiziții publice**

|  |
| --- |
| **Condițiile ce au impus elaborarea proiectului de act normativ și finalitățile urmărite** |
| Proiectul hotărârii Guvernului pentru aprobarea Regulamentului cu privire la acordul-cadru ca modalitate specială de atribuire a contractelor de achiziții publice a fost elaborat pentru dezvoltarea unui sistem eficient de achiziții publice și în scopul realizării prevederilor:* Legii nr. 131 din 3 iulie 2015 privind achizițiile publice;
* Strategiei de dezvoltare a sistemului de achiziții publice pentru anii 2016-2020 și a Planului de acțiuni privind implementarea acesteia, aprobate prin Hotărârea Guvernului nr. 1332 din 14 decembrie 2016.

Legea nr. 169/2018 (publicată în Monitorul Oficial nr. 321-332/527), pentru modificarea și completarea Legii nr. 131 din 3 iulie 2015 privind achizițiile publice, impune necesitatea elaborării Regulamentului cu privire la acordul-cadru ca modalitate specială de atribuire a contractelor de achiziții publice. Prin aprobarea proiectului se va asigura aplicarea instrumentelor specifice de atribuire a contractelor de achiziții publice și disciplinarea autorităților contractante în cadrul inițierii și desfășurării procedurilor de achiziție publică, ajustarea cadrului legislativ național celui comunitar în scopul dezvoltării ansamblului de acte normative privind achizițiile publice, fapt care va spori încrederea societății fată de aceste proceduri, iar pe de altă parte, se va asigura eficiența și calitatea serviciilor, bunurilor și lucrărilor achiziționate.  |
| **Principalele prevederi ale proiectului și evidențierea elementelor noi** |
| Acordul-cadru va permite autorităților contractante aplicarea instrumentelor specifice de atribuire a contractelor de achiziții publice în baza căreia se vor putea atribui contracte subsecvente, în funcție de necesitățile concrete ale autorităților contractante ce apar la un moment dat, în perioada de timp pentru care a fost încheiat respectivul acord. În cazul în care necesitatea autorității contractante cu privire la furnizarea/prestarea/executarea obiectului contractului va avea un caracter repetitiv, prevăzut cu limite minime și maxime pentru o perioadă determinată, se va putea aplica acest tip de procedură de achiziție publică. Punerea în practică a respectivului regulament va avea o importanță majoră în simplificarea și armonizarea legislației naționale celei comunitare, precum și crearea de noi posibilități de încadrare în dinamica pieței de bunuri, lucrări și servicii.Totodată, acordul-cadru ca și modalitate specială de atribuire a contractului de achiziție publică este cel mai bun instrument de realizare a achizițiilor publice centralizate sau agregate pentru necesitățile unor grupuri de autorități contractante.Prin proiectul menționat, se propune să se reglementeze un mecanism eficient și transparent de achiziții publice, benefic atât pentru autoritățile contractante cât și pentru operatorii economici promovând concurența, transparența, tratamentul non-discriminatoriu și competitiv indiferent de locul desfășurării achiziției publice (la nivel național, regional sau local), asigurarea unei competiții mai mari și utilizarea eficientă a banilor publici.  |
| **Fundamentarea economico-financiară** |
| Implementarea proiectului respectiv nu necesită alocarea unor mijloace financiare suplimentare din bugetul de stat. |
| **Modul de încorporare a actului în cadrul normativ în vigoare** |
| Întrucât, prezentul proiect este elaborat în contextul utilizării mijloacelor electronice de comunicare stabilite în Legea nr.131/2015, iar în redacția propusă schimbările și completările necesare pentru ajustarea Hotărârii de Guvern nr.826/2012 cu privire la aprobarea Regulamentului cu privire la acordul-cadru ca modalitate specială de atribuire a contractului de achiziție publică elaborată în scopul executării al Legii nr. 96/2007 (abrogată din 30.04.2016), depășesc 30%, se impune abrogarea actului normativ Hotărârea Guvernului nr.826/2012.Ținând cont de prevederile art. II, alin. (2) din Legea nr.169/2018 pentru modificarea Legii nr.131/2015 privind achizițiile publice, se propune data intrării în vigoare a prezentei hotărâri, data publicării în Monitorul Oficial. |
| **Avizarea și consultarea publică a proiectului** |
| În scopul respectării prevederilor Legii nr.239 din 13 noiembrie 2008 privind transparența în procesul decizional, proiectul hotărârii Guvernului pentru aprobarea Regulamentului cu privire la acordul-cadru ca modalitate specială de atribuire a contractelor de achiziții publice a fost plasat pe pagina web oficială a Ministerului Finanțelor [www.mf.gov.md](http://www.mf.gov.md), în compartimentul „Transparența decizională”, la rubrica „Procesul decizional”, precum și pe portalul [www.particip.gov.md](http://www.particip.gov.md). Proiectul va fi remis spre avizare Ministerului Economiei și Infrastructurii, Centrul pentru Achiziții Publice Centralizate în Sănătate, Agenției Naționale pentru Soluționarea Contestațiilor, Agenției Achiziții Publice, Consiliul Concurenței, IP Centrul de Tehnologii Informaționale în Finanțe, Centrul Național Anticorupție, Ministerul Justiției.  |

**Viceprim-ministru,**

**Ministru al Finanțelor Serghei PUȘCUȚA**